b'\n_START_ARTICLE_\nTekst\xc5\xabros filtravimas\n_START_PARAGRAPH_\nKompiuterin\xc4\x97je grafikoje tekst\xc5\xabros filtravimas yra procesas, kurio metu yra nustatoma, tekst\xc5\xabra dengiamo pavir\xc5\xa1iaus kiekvieno ta\xc5\xa1ko (pikselio) spalva, naudojant artimiausi\xc5\xb3 tekseli\xc5\xb3 spalvas. Tekst\xc5\xabr\xc5\xb3 filtravimas reikalingas tod\xc4\x97l, nes ekrane atvaizduojamo pavir\xc5\xa1iaus dydis priklauso nuo to pavir\xc5\xa1iaus atstumo iki virtualios kameros. Dengiant pavir\xc5\xa1i\xc5\xb3 tekst\xc5\xabra, tekst\xc5\xabros paveiksl\xc4\x97l\xc4\xaf reikia padidinti arba suma\xc5\xbeinti, kad jis atitikt\xc5\xb3 pavir\xc5\xa1iaus dyd\xc4\xaf. Tekst\xc5\xabros filtravimas yra supaprastintas suma\xc5\xbeinto/padidinto paveiksl\xc4\x97lio glodinimas, naudojamas, kai vaizdai turi b\xc5\xabti generuojami didele sparta. Pavyzd\xc5\xbeiui, jei virtuali kamera yra labai toli nuo dengiamo pavir\xc5\xa1iaus, visa tekst\xc5\xabra gali sutilpti \xc4\xaf vien\xc4\x85 pavir\xc5\xa1iaus ta\xc5\xa1k\xc4\x85, ta\xc4\x8diau ma\xc5\xbeinant tekst\xc5\xabr\xc4\x85 \xc4\xafprastu metodu, reikt\xc5\xb3 nuskaityti visus tekst\xc5\xabros ta\xc5\xa1kus, ir juos sukombinavus, gauti dengiamo pavir\xc5\xa1iaus ta\xc5\xa1ko spalv\xc4\x85. Realaus laiko u\xc5\xbeduotyse, tokia operacija yra neleistinai ilga.\n_START_SECTION_\nArtimiausio kaimyno interpoliacija\n_START_PARAGRAPH_\n\xc5\xa0iame metode kiekvienam pavir\xc5\xa1iaus ta\xc5\xa1kui parenkama to tekst\xc5\xabros ta\xc5\xa1ko, kuris yra ar\xc4\x8diausiai atitinkamo pavir\xc5\xa1iaus ta\xc5\xa1ko centro, spalva. \xc5\xa0is metodas yra grei\xc4\x8diausias, ta\xc4\x8diau gaunamas blogos kokyb\xc4\x97s vaizdas.\n_START_SECTION_\nArtimiausio kaimyno interpoliacija su tekst\xc5\xabr\xc5\xb3 dyd\xc5\xbei\xc5\xb3 \xc5\xbeem\xc4\x97lapiu (mipmap)\n_START_PARAGRAPH_\n\xc5\xa0iame metode naudojamas tekst\xc5\xabr\xc5\xb3 dyd\xc5\xbei\xc5\xb3 \xc5\xbeem\xc4\x97lapis (kiekviena tekst\xc5\xabra yra pridedama \xc4\xafvairiais dyd\xc5\xbeiais). Pavir\xc5\xa1iaus ta\xc5\xa1k\xc5\xb3 spalva parenkama naudojant artimiausio kaimyno interpoliacij\xc4\x85 i\xc5\xa1 to tekst\xc5\xabros paveiksl\xc4\x97lio, kurio dydis yra artimiausias dengiamam pavir\xc5\xa1iui. \xc5\xa0is metodas naudoja daugiau atminties, nes kiekviena tekst\xc5\xabra yra \xc4\xafra\xc5\xa1yta keliais dyd\xc5\xbeiais, ta\xc4\x8diau gaunami geresn\xc4\x97s kokyb\xc4\x97s vaizdai.\n_START_SECTION_\nBilinijinis filtravimas\n_START_PARAGRAPH_\n\xc5\xa0iame metode nustatant pavir\xc5\xa1iaus ta\xc5\xa1ko spalv\xc4\x85, naudojamas keturi\xc5\xb3 artimiausi\xc5\xb3 tekst\xc5\xabros ta\xc5\xa1k\xc5\xb3 vidurkis. Vidurkinant ta\xc5\xa1kai padauginami i\xc5\xa1 svorini\xc5\xb3 koeficient\xc5\xb3, nustatom\xc5\xb3 pagal j\xc5\xb3 nuotol\xc4\xaf. \xc5\xa0is metodas da\xc5\xbeniausiai naudojamas kartu su tekst\xc5\xabr\xc5\xb3 dyd\xc5\xbei\xc5\xb3 \xc5\xbeem\xc4\x97lapiu (naudojant t\xc4\x85 tekst\xc5\xabros paveiksl\xc4\x97l\xc4\xaf, kurio dydis yra artimiausias dengiamam pavir\xc5\xa1iui).\n_START_SECTION_\nTrilinijinis filtravimas\n_START_PARAGRAPH_\n\xc5\xa0is filtravimo metodas i\xc5\xa1taiso netolygumus atsirandan\xc4\x8dius bilinijiniame filtravime su tekst\xc5\xabr\xc5\xb3 \xc5\xbeem\xc4\x97lapiu (kai ant \xc4\xaf tol\xc4\xaf besit\xc4\x99sian\xc4\x8dio pavir\xc5\xa1iaus ai\xc5\xa1kiai matoma riba tarp pavir\xc5\xa1iaus dali\xc5\xb3, kurioms buvo naudota skirtingo dyd\xc5\xbeio tekst\xc5\xabra). Trilinijiniame filtravime viskas vyksta taip pat kaip ir bilinijiniame, ta\xc4\x8diau naudojamas ne tas tekst\xc5\xabros paveiksl\xc4\x97lis, kurio dydis yra artimiausias, bet yra tiesi\xc5\xa1kai interpoliuojama i\xc5\xa1 dviej\xc5\xb3 gretim\xc5\xb3 artimiausi\xc5\xb3 paveiksl\xc4\x97li\xc5\xb3.\n_START_SECTION_\nAnisotropinis filtravimas\n_START_PARAGRAPH_\n\xc5\xa0iame filtravimo metode naudojama trapecija (kituose metoduose imamas kvadratas) ir tada pritaikomas trilinijinis filtravimas. \xc5\xa0is metodas veikia l\xc4\x97\xc4\x8diausiai, ta\xc4\x8diau juo gaunami geriausi rezultatai.'